DISPUTATIO  MEDICA 


rNAUGURALIS, 


DE 

HEPATITI  D  E. 


AUCTORE  JOANNE  WYLIE. 


Inflammatio  jecinoris,  quam  potissimum  ar¬ 
gumento,  de  quo  scriberem,  selegi,  et  quae 
apud  aestuosas  terras  corpora  humana  prae¬ 
sertim  torquet,  duplex  esse  habetur;  nimi¬ 
rum,  vel  acuta,  vel  longa,  id  est  chronica. 
Illam,  Hepatitidem ,  Acutam ,  hanc  Chronicam , 
nominavit  Cullenus.  De  Acuta  sola  dispu¬ 
tare  mihi  est  in  animo :  quam  ille  vir  prae- 

clarus  hisce  verbis  definivit.  u  Pyrexia ; 
u  hypochondrii  dextri  tensio  ed  dolor,  saepe 
“  pungens  pleuritici  instar,  saepius  obtusus  ; 

dolor  ad  claviculam  et  summum  humeri 
“  dextri ;  decubitus  in  sinistrum  latus  diffi- 
cc  cilis  ;  dyspnoea ;  tussis  sicca  $  vomitus  ; 
singultus.” 


DE  SIGNIS. 

Solita  Pyreriae  indicia  hanc  inflammatio» 
nem  antecedere  solent ;  nempe,  rigores  et 
ardores  vicissim  adorientes,  dolor  capitis,  lan¬ 
guor,  cibi  fastidium.  Haec  graviora  aut  le¬ 
viora  subsunt ;  interdum  tantula,  ut  fere  non 
a  medico  sentiantur.  Dein  torquere  coepit 
dolor  plerumque  acutus,  circa  Hypochon¬ 
drium  dextrum,  non  sine  gravitatis,  plenitu¬ 
dinisque  sensu.  Dolor,  parte  pressa,  ingra- 

vescit.  Aeger  non  sine  aucto  cruciatu  in  la¬ 
tus  sinistrum  cubat,  supinus  se  melius  ha¬ 
bens  ;  potiusve  paulo  ad  dextrum  latus  incli¬ 
natior,  capite  simul  elatiore.  Alvus  fere  tar¬ 
dior  est,  et  quod  descendit,  est  subalbidum, 
durum  et  parcum  ;  alias,  alvus  fluit,  biliosa. 
Urina  fere  rufa  et  parca  excernitur.  Sum¬ 
ma  cutis  praeter  modum  aret  et  incalescit ; 
lingua  sorde  alba  aut  flava  obducitur.  Aeger 
sitit,  et  saporem  amarum  sentit.  Alia  por¬ 
ro  signa  adesse  possunt,  prout  haec  aut  illa 
pars  jecinoris  inflammetur. 

Si  gibba  pars  ejus  laborat,  ipsum  aliquan¬ 
tum  prominere  percipitur,  et  acutius  dolet  $ 
eoque  magis,  si  manu  premitur.  Dolor  ad 
summum  humeri  dextri,  imo  vero  sinistri  ali¬ 
quando  tendit.  Ille  dolor,  et  etiam  partis  af¬ 
fectae,  maxime  omnium  signorum  hunc  mor¬ 
bum  apud  Britannos  denunciat;  qui  tamen 

nequaquam  semper  Indis,  aut  Britannis  hinc 
ad  Indiam  profectis,  laborantibus  contingit. 
Si  ea  pars  jecinoris  inflammatur,  quae  septo 
transverso  adhaerescit,  signa,  pleuritidis  pro¬ 
pria  multum  simulant :  qualia,  spirandi  diffi¬ 
cultas,  dolor  spirando  auctus,  tussis  assidua, 
sine  sputo  ;  interdum  vero  paululum  pituitae 
extussitur.  Arteriae  valide  et  crebrius  mo¬ 
ventur.  Aeger  anxius  singultit.  Quod  si 
ima  vel  concava  pars  jecinoris  laborat,  mala 
jam  dicta  leviora  urgent.  Dolor  lateris  ob¬ 
tusus  est,  et  altiorem  sedem  habere  videtur. 
Jecur  vix  prominere  sentitur.  Ventriculus 
multo  irritabilior  evadit.  Aeger  cibos  fasti¬ 
dit,  et  sumptos  evomit ;  interdum,  imo  sae¬ 
pius  aliquid  biliosi.  Vultus  et  tota  cutis  fla¬ 
vent  ;  morbus  regius  scilicet  invadit.  Neque 
vero  id  perpetuum  esse  videtur. 

DE  FINIBUS, 

Inflammatio  Jecinoris  aut  resolutione ,  aut 
suppuratione ,  aut  scirrho ,  aut  gangraena  finiri 
potest ;  de  quorum  singulis  brevi  sermone  dis¬ 
serendum. 

Resolutio .  Quaecunque  pars  corporis  in¬ 
flammatur,  ut  inflammatio  resolvatur,  praeci¬ 
pue  semper  est  optandum.  Haec  inflamma¬ 
tio  diutius  aut  brevius  perstat,  nulla  certa 
lege  :  saepius  autem  quatuor  aut  quinque  die¬ 
bus  ad  resolutionem  pervenire  dicitur.  Si 
igitur  signa  mitiora  fuerint,  et  curatio  idonea, 
hanc  intra  hebdomadam  expectare  licet.  In¬ 
terdum,  natura  sola  auxiliante,  hic  morbus 
resolvi  fertur,  per  sanguinis  e  naribus  aut  e 
venis  imi  intestini  cursum,  aut  per  sudorem, 
aut  copiam  amplam  urinae  crassae.  Aliquam 

do  resolutio  insigni  copia  pituitae,  in  animae 
fistulas  profusa,  stipatur.  Optimum  vero  esse 
habetur,  si  multum  fellis  utraque  via  ejici¬ 
tur. 

Suppuratio.  Saepissime  huc  tendit  propo¬ 
situs  morbus,  praecipueque  in  India  et  aliis 
terris  aestuosis.  Ad  suppurationem  interdum 
pede  celerrimo  currit  haec  inflammatio,  imo 
etiamsi  parum  acuta  fuerit,  et  initio  idoneis 
auxiliis  sedata  fuerit.  Raro  tamen  ante  diem 
sextum  aut  septimum  jecur  suppurat.  Sup¬ 
puratio  metuenda  et  expectanda  est,  si  postea 
saevire  non  desinit  inflammatio,  quam  resolvi 
saepius  consuevit.  Eandem  vero  subesse  tes¬ 
tantur  dolor  levior,  sensus  ponderis ;  rigores 
et  horrores,  febris  hectica ,  motus  arteriarum, 
exilior  et  celerior.  Abscessus  jecinoris  fere 
tunica  cingitur,  e  fibrina  effusa  confecta. 
Hoc  abscessu  dirupto,  pus  ad  alias  atque  alias 

partes  fluere  potest  :  modo  ad  duodenum 
tendit,  jecinore  et  fistulis  bilis  cohaerentibus, 
Alias  in  arcum  coli  effunditur,  simili  ratione, 
si  margo  imus  jecinoris  suppuraverit,  et  intes¬ 
tino  adhaeserit.  Alias  abscessus  extrorsum  fer¬ 
tur  et  acuitur  ;  quando  incidendo,  pus  sum- 
movetur1.  Si  vero  abscessus  est,  ubi  jecur  cum 
septo  transverso  committitur,  in  pectus  pus 
transire  potest;  imo,  si  pulmo  ibi  pleurae 
adhaereat,  in  ipsas  animae  fistulas  penetrabit, 
extussiendum.  Nonnunquam  pus  in  abdomen 
profunditur.  Aliquando  jecur  fere  totum  ex¬ 
ulceratur,  et  quasi  in  saniem  putrem  vertitur. 

Scirrhus .  Hic  non  raro  sequitur,  et  mali 
plurimum  gignit.  Indicatur  siti  non  restin¬ 
guenda,  inquietudine,  sensu  gravitatis  circa 
jecur,  ejusdem  duritie  facile  plerumque  senti¬ 
enda.  Quinetiam,  aqua  intercus  non  medica¬ 
bilis  et  icterus  fere  sequuntur. 

Gangraena .  Haec  rarius  supervenit,  et 
solitis  gangraenae  signis  indicatur. 


quae  cadavere  inciso  DEPRE¬ 
HENDUNTUR. 

Saepissime  jecur  ex  inflammatione  partibus 
vicinis  adhaerescere  observatur ;  et  plerumque 
ejus  anterior  pars.  Interdum  membrana  extera 
jecinoris,  si  inflammata  fuerit,  crassior  flt 
quam  ex  consuetudine,  et  vasa  ejus  praeter 
solitum  rubent.  Jecur  ipsum  paulo  infra 
membranam  easdem  fere  praegressae  inflam¬ 
mationis  notas  ostendit.  Imo  totum,  si  mor¬ 
bus  loca  aestuosa  incolentibus  contingit,  simi¬ 
liter  se  habet.  Saepe  indurescit,  vel  totum, 
vel  aliquae  ejus  partes  ;  quod  si  ita  sit,  palli¬ 
dius  simul  esse  observatur,  et  plerumque  am¬ 
plius,  sed  aliquando  minus.  Gregorius  noster 

inter  praelegendum  memorare  solet,  jecur  se¬ 
mel  eo  usque  tumuisse,  ut  fere  totum  ven¬ 
trem  occuparet ;  nec  vero  multum  molestiae 
inde  oriebatur. 

Tubercula  omnigena,  hydatides ,  &c.  haud 
raro  reperiuntur.  Abscessus  etiam  pluribus 
libris  puris  referti  inventi  sunt ;  imo  totum 
jecur  aliquando,  quasi  saccus  amplus,  existit, 
pure  impletus  ;  quod,  siquando  ad  pulmonem 
tendit,  hiatu  minimo,  eo  saepe  pervenit» 


DE  RATIONE  SIGNORUM. 

Hypochondrii  dextri  tensio  et  dolor .  Huic 
parti  dolor  incumbit  ob  jecur  ibi  potissimum 
situm.  Dolor  autem  circa  ventriculum  ali¬ 
quando  torquet,  si  lobus  sinister  jecoris  inflam¬ 
matur»  Amplificatio  vasorum,  efficiendo  ut 

nervi  et  fibrae  motrices  intendantur,  dolorem 
et  tensionem  in  omni  fere  inflammatione  in¬ 
fert. 

Dolor  ad  claviculam  et  summum  humeri  dex¬ 
tri  tendens .  Hic  praecipue  saevit,  si  pars 
inflammatur  septo  transverso  proxima  ;  quo 
irritato,  necesse  est  ut  nervus  'phrenicus  et 
plexus  axillaris ,  fonte  scilicet  fere  eodem  orti, 
irritentur  ;  ideoque  summa  pars  humeri  dex¬ 
tri  doleat. 

Decubitus  in  latus  sinistrum  difficilis.  Aeger 
difficulter  in  sanam  partem  cubat,  quia  mem¬ 
branae  inflammatae,  quae  jecur  cum  vicinis 
partibus  committunt,  inde  distenduntur. 

Spirandi  difficultas.  Non  facile  spirat  ae¬ 
ger,  quia  descensus  septi  transversi  facit  ut 

jecur  prematur:  porro  quia  jecur  saepe  tumi¬ 
dum  illius  descensui  obstat. 

Tussis .  Tussis  referenda  est  partim  ad 
consensum  eum  insignem,  quo  inter  se  so¬ 
ciantur  septum  transversum,  et  membrana 
fistularum  animae  ;  quo  fit  ut,  illo  irritato, 
haec  sit  irritabilior ;  partim  vero  ad  hunc 
membranam  sicciorem,  et  forsan  quodammodo 
inflammatam. 

Singultus  Ad  septum  transversum  aliqua 
ex  parte  inflammatum  jure  referri  potest. 

Vomitus .  Necesse  est  ut,  ima  jecinoris 
parte  inflammata,  vomitus  urgeat,  ventriculo 
scilicet,  ob  sedem  ejus  propriam,  mali  parti¬ 
cipe  facto. 

Alvus  saepe  tarda ,  flava  cutis .  Si  pars  in¬ 
ferior  jecinoris  afficitur,  eadem  tumida  efficiet 
ut  fistulae  bilis  opprimantur  ;  ideoque  ut  alvus 
bilis  expers  torpeat;  et  ut,  felle  resorpto,  cutis 
flaveat. 


DIAGNOSIS. 

Quoniam  naturam  veram  morborum  igno¬ 
rare  saepe  ad  curationem  malam  imo  occisu¬ 
ram  ducit,  permagni  refert  medicorum  singu¬ 
la  indicia  diligenter  perscrutari,  ne  decipian¬ 
tur,  aut,  boc  pro  illo  habito  morbo,  aegro- 

» 

tantem  in  vitae  discrimen  ferant.  Felix  est 
tamen  hujusmodi  errorem,  etiamsi  medicus  in 
eum  incidat,  interdum  minus  periculi  habere, 
ut  in  ipso  proposito  morbo  ;  quem  qui  maxi¬ 
me  referunt,  eandem  fere  medendi  rationem, 
quam  ille  ipse,  desiderant.  Hi  autem  sunt 

Pneumonia ,  Gastritis ,  Enteritis ,  Splenitis , 
Rheumatismus  musculos  jecinori  propinquos, 
et  Spasmus  fistulas  bilis  adoriens.  De  quorum 
singulis  pauca  disserere  volo. 

% 

Pneumonia .  Hepatitis  a  pulmonis  inflam¬ 
matione  dignoscitur,  eo  quod  huic  quam  illi 
dolor  multo  acutior  esse  consuevit :  quod  huic 
non  pressu  intenditur,  et  ex  altero  alterum 
latus  interdum  petit:  illi  vero,  digito  aut  manu 
imposito  increscit,  dextroque  lateri  sub  costis 
spuriis  incumbit.  Huic  quam  illi  saeviores 
urgent  tussis  et  spirandi  difficultas  ;  et  hac 
tortus  facilius  in  sanum,  illa  vero  in  affectum 
latus  cubat.  Huc  porro  accedit  dolorem 
istum  proprium,  ad  summum  humeri  dextri 
ascendentem,  qui  semper  fere  illi  subest,  huic 
fere  deesse.  Denique  pneumonia  occupatus 
vix  aut  ne  vix  quidem  singultit,  aut  vultum 
oculosque  flavet.  Non  vero  inficias  est  eun- 

dum  dijudicare  difficillimum  esse,  quoties  gib¬ 
ba  pars  jecoris  sola  inflammatur ;  cujus  in¬ 
flammatae  indicia  plurimum  imae  partis  dextri 
pulmonis  ita  se  habentis  propria  simulant. 

Gastritis .  Ventriculo  inflammato,  semper 
accedunt  summa  anxietas,  dolor  crucians  et 
ardoris  sensus  circa  hoc  viscus,  maximeque 
paulo  infra  cartilaginem  ensiformem .  Vires 
etiam  multo  magis  prosternuntur  ventriculo 
quam  jecore  inflammato  :  omnia,  simul  atque 
devorantur,  statim  evomuntur,  si  quis  gastri¬ 
tide  occupatur  ;  at  fere  nunquam  dolet  sum¬ 
mum  humeri  dextri.  Quinetiam  inflammati¬ 
one  ventriculi  cruciatus,  si  cubat  supinus,  do¬ 
lorem  longe  acerbiorem  sentit,  propter  jecur 
hoc  viscus  opprimens  et  exasperans  ;  quod  si 
corpus  prorsum  inclinatur,  dolor  mitescit. 

Enteritis .  Hic  vero  dolor  potissimum  cir- 
ca  umbilicum  torquet ;  ventriculi  et  intesti» 
ni  munera  magis  turbantur,  quam  in  morbo 
proposito  :  desunt  complura  e  signis  jam  dic¬ 
tis,  quae  luculentissime  jecoris  inflammatio¬ 
nem  denunciant ;  et  subest  gravissima  ista 
virium  resolutio,  quam  gastritidem  comitari 
mox  memoravimus. 

i 

Splenitis .  Vix  opus  est  longo  sermone, 
quo  rite  dijudicemus.  Hic  enim  sinistrum, 
non  dextrum  latus  dolet :  non  tussis,  non 
vomitus,  non  humeri  dextri  dolor,  adsunt. 

Rheumatismus .  Rheumatisme  laborent 
musculi  vicini,  an  jecur  inflammetur,  compe¬ 
riri  potest,  eo  quod  illius  proprius  est  dolor 
non  fixus,  sed  musculorum  fibras  permeans, 
et  gravior  aut  mitior  factus  pro  situ  corporis; 

et  simul  absunt  tussis,  spirandi  difficultas  et 
vomitus. 

Spasmus  fistularum  bilis .  Si  cui  ille  spas¬ 
mus  contingit,  quam  minimum  doloris  pati¬ 
tur,  corpore  prorsum  inclinato,  vel  flexo  ;  sed 
Hepatitide  tentatus  dolore  maxime  flt  va¬ 
cuus,  corpore,  quantum  fieri  potest,  quies¬ 
cente  nec  omnino  flexo.  Spasmus  dolore  vi- 
cissim  abeunte  et  redeunte,  et  arteriis  vix 
concitatis  indicatur  ;  qui  aliter  se  habent,  ul¬ 
lo  viscere  inflammato. 

Quo  comperiamus  membrana  an  jecur  ip¬ 
sum  inflammetur,  omnes  notas  a  principio  ip¬ 
so  sedulo  inquirere  oportet.  Si  vomitus  bi¬ 
liosus  aut  alvus  biliosa  torserint,  ipsum  affici 
jure  suspicamur.  Si  vero  haec  vix  observan¬ 
da  sunt,  si  simul  aeger  queritur  humeri  dolo¬ 
rem,  si  morbus  situ  corporis  mutato  ingra- 

vescit,  verisimile  est  membranas  et  ligamen¬ 
ta  sola  male  se  habere. 

CAUSAE  REMOTAE. 

* 

Has  in  duo  genera  medici  diducere  so¬ 
lent  :  quorum  unum  eas  amplectitur,  quae 
corpora  humana  ad  morbos  propensa  faciunt, 
nec  vero  ipsos  per  se  gignunt :  alterum  vero, 
eas,  quae,  proclivitate  praesente,  admotae 
ipsos  morbos  inferunt.  Illae  multo  saepius 
intus  corpori  insunt  ^  hae  autem  extiinsecae 
esse  consuerunt.  Interdum  equidem  noxae 
eaedem  utriusque  generis  esse  videntur,  adeo 
ut  haec  distributio  difficilis  et  aliena  sit,  ut  in 
hoc  ipso  morbo.  Calor  scilicet,  vel  aestus 
haud  dubie  simul  proclivitatem  et  malum  ip~ 
sum  creare  valet. 


c 

Inter  causas  proclivitatis  genetrices,  aetatis 
rationem  recenseri  oportet.  Nemo,  qui  jam 
pubertatem  transiluerit,  hoc  morbo  immunis 
existit;  pauci  impuberes  corripiuntur.  Gii% 
dlestone  memoravit  se  ne  unquam  quidem 
aliquem  nondum  aetate  adulta  Hepatitide  oc¬ 
cupatum  cognovisse.  Quibus  corpora  vege¬ 
ta  sunt,  robusta,  sanguine  plena,  hi  frequentis¬ 
sime  omnium  proposito  morbo  obnoxii  sunt. 
At  vero,  exacta  jam  pubertate,  corpora  fere 
ita  se  habere  coepisse  consuerunt ;  unde  con¬ 
stat,  quare  juniores  rarius  laborant.  Foeminae 
etiam  rarius  quam  mares  Hepatitide  aegro¬ 
tant  ;  idque  partim,  e  causis  posthac  memo¬ 
randis. 

Causae  vero,  quae  admotae  hunc  mor¬ 
bum  accendere  possunt,  secuturae  sunt.  Ter¬ 
rae  sole  ardente  ustae  semper  Hepaticis  abun¬ 
dant,  maximeque  India  Orientalis;  aestus 

profecto  cum  propensionem  facessere,  tum 
etiam  ipsum  morbum  excitare  comperitur. 
Non  vero  Indiae  omnes  terrae  pariter  ei  in¬ 
terendo  habiles  esse  videntur  ;  sed  aliae  prae 
aliis,  etsi  omnes  aestu  fere  aequali  torren¬ 
tur. 


Coelum  mitius  aut  frigidum  ardente  subito 
mutatum  plurimum  ad  morbum,  quem  prose¬ 
quor,  gignendum  valet;  hinc  Britanni,  qui 
suos  penates  India  mutarunt,  longe  quam  ipsi 
Indi,  Hepatitidi  opportuniores  existunt;  ne- 
cesse  est  enim  ut  insueti  ardentis  solis  vehe¬ 
mentius,  quam  sueti,  inde  patiantur.  Ardores 
aestivi  ipsius  Britanniae  subinde  jecur  inflam¬ 
mant.  Ubicunque  terrarum  ardores  meridiani 
intentiores  sunt,  nocturni  rores  et  frieora 

o 

summa  esse  consuerunt :  quae  subito  illum 
aestum  excipientia  quam  maxime,  ut  jecur 
incitetur  et  inflammetur,  efficiunt.  Porro, 

aqua  frigida,  corpore  jam  praeter  modum  ca¬ 
lefacto,  epota  hunc  morbum  genuit ;  halitu 
nimirum  per  cutem  ex  improviso  represso  ; 
nec  raro  inde  pulmo  et  jecur  simul  inflam¬ 
matione  corripiuntur.  Nullae  vero  noxae 
potius  quam  ebrietas,  satietas,  et  intemperan¬ 
tia  omnigena  Hepatitidem  facessunt.  Bri¬ 
tanni  sane  saepius  inde  quam  aliunde  in  eam 
incidunt  ;  nec  minus  inde,  quam  ex  aes¬ 
tu,  nostrates  qui  ad  Indiam  migrant.  Lu¬ 
gendum  est  equidem  hos  perperam  judicantes 
istam  vivendi  rationem  morbo  proposito  prae¬ 
cavendo  accommodatissimam,  eo  liberius  se 
luxui  et  poculis  dedere.  Vix  dubitandum 
est  fel  solito  acrius  jecur  inflammare  posse* 
Quinetiam,  morbipraegressi,  nimirum  sc\rrhus; 
calculi  jecori  inhaerentes,  aut  bilis  fistulis 
infixi,  inflammationes  partium  vicinarum,  et 
febres  intermittentes,  hunc  morbum  genue¬ 
runt.  Motus  animi  sedantes,  et  caput  vulne- 

ratum  ab  auctoribus  optimis  hanc  inflamma¬ 
tionem  arcessivisse  feruntur;  quod  efficere 
videntur,  propter  consensum  illum  insignem, 
quo  inter  se  sociantur  cerebrum  et  viscera, 
quae  cibis  concoquendis  dicuntur.  Hypo~ 

chondrium  dextrum  ictu  contusum  et  viola- 

# 

tum,  et  motus  vehementior  corporis,  sive  cur¬ 
rendo,  sive  ambulando  aut  equitando,  eodem 
spectant.  Aquae  stagnorum  corruptae  epo¬ 
tae,  testante  Cleghorn,  et  jecoris  et  lienis 
mala  intulerunt.  Argentum  vivum  ultra  mo¬ 
dum  aut  intempestive  assumptum,  et  satie¬ 
tas  subita  post  longam  inediam,  causae  exci¬ 
tantes  recensenda  sunt.  Quidam,  praesertim 
Chisholm,  hunc  morbum  pestilentem  volue¬ 
runt;  recte  an  secus  ignoro.  Nec  desunt  aliae 
causae  medicorum  scriptis  :  quae  tamen  quia 
dubiae  esse  videntur,  non  operae  pretium 
duxi  sermonem  de  hac  propositi  parte  pio 
ducere. 

PROGNOSIS. 

Quo  clare  hujus  mali  eventum  futurum 
praesagire  possit  medicus,  oportet  accurate 
haec  cognoverit ;  quae  sit  aegrotanti  corpo¬ 
ris  indoles  vel  proprietas,  quali  valetudine 

\ 

ante  usus  sit,  quam  hoc  morbo  aegrotaverit, 
quamdiu  morbus  ipse  perstiterit ;  et  ejus  sig¬ 
na  leviora  au  acerbiora  fuerint.  Notae  om¬ 
nes  mitiores,  quaedam  exinanitiones  superve- 
uientes,  spem  boni  finis  incutere  debent. 

Si  febris  vehementior  subest,  si  pars  acute 
dolet,  si  spiritus  difficilior  est,  si  arteriae  exi- 
liter  et  crebro  moventur,  si  fel  evomitur,  al¬ 
vus  fluit,  si  aeger  simul  delirat,  et  graviter 
singultit,  fatum  expectare  licet. 

Si  morbus  ad  suppurationem  veniat,  spes 
aut  metus  augurandus,  prout  haec  aut  illa 
pars  suppuret.  Si  abscessus  ad  partem  gib¬ 
bam  spectaret,  nil  metuendum.  Si  quibus 
e  signis  judicare  liceat,  pus  in  ventriculum 
aut  intestinum  effundendum  esse,  quantum¬ 
cunque  aeger  emacrescat  et  infirmetur,  ne¬ 
quaquam  in  praecipiti  versatur ;  imo  rite  cu¬ 
ratus  saepius  sanitatem  recipiet.  Pus  au¬ 
tem  necare  potest,  aut  strangulando,  aut  len¬ 
ta  tabe  et  febre  hectica  hominem  consumen¬ 
do  ;  imo  quidam  scribunt  ne  unicum  quidem, 
ea  febre  tandem  confirmata,  unquam  con¬ 
valuisse. 

Sunt  tamen,  qui  meminerunt  bonam  valetu¬ 
dinem,  etiam  post  sputum  purulentum,  in- 
terdum  rediisse ;  cujus  rei  exemplum  lucu¬ 
lentum  edidit  Monroius  Tertius.  Si  pus  in 
ventrem  fluit,  semper  mortiferum  est.  Partes 

cohaerentes  impediunt  quo  minus  pus  Jate 
pateat ;  ideoque  bono  sunt  indicio  existi» 
mandae,  quoties  pars  suppurat. 

Si  tandem  compertum  est  gangraenam 
subesse,  quae  profecto  rarius  accedit,  mors 
cita  expectanda  est. 


MEDENDI  RATIO. 

Haec  inflammatio  initio  saltem  eandem 
fere  medendi  rationem  desiderat,  quam  aliae 
visceribus  incumbentes.  Maxime  cordis  et 
arteriarum  motum  sedare  oportebit;  quod 
optime  detractione  sanguinis  e  parte  affecta 
aut  brachio  efficitur :  ad  eundem  finem  cu¬ 
biculum,  quo  utitur  aeger,  aeris  perflatum 
habere  debet :  omnia,  quae  stimulare  aut  ca- 

lefacere  possint,  fugienda  sunt ;  et  quae  re¬ 
frigerent  et  sedent,  sumenda. 

Sanguinis  Detractio .  Venam  feriendo  op¬ 
time  et  citissime  incitatio  magna  devincitur : 
inter  principia  igitur  hoc  fieri  oportet ;  quo 
tempore  scilicet,  sperare  licet  inflammationem 
resolvi  posse,  eo  solum  juvabit  hoc  auxilium. 
Parcius  eliciendus  est  sanguis,  si  terras  aes¬ 
tuosas  incolentibus  hic  morbus  accedit,  qui 
debiliores  minus  sanguinem  mitti  tolerant. 

Etiam  hi  vero,  morbo  jam  ineunte,  paulu¬ 
lum  sanguinis  bene  detrahi  patiuntur.  Quo¬ 
ties  oportet  hoc  remedio  uti  in  India  orientali, 
id  cognoscitur  febre  ardente,  motu  arteria¬ 
rum  concitato,  dolore  acuto.  Plaga  ampliore 
vena  icenda  est,  quo  multum  sanguinis  brevi 
profluat.  Si  debilitas  v@nam  brachii  incidi 

vetat,  per  hirudines  aut  cucurbitulas  sanguis 
e  parte  ipsa  detrahendus. 

\  .  ' 

Exulcerando  partem  ope  emplastri  meloes 
vesicatorii ,  interdum  morbus  omnino  fugatur, 
aut  certe  dolor  lateris  et  humeri,  et  spirandi 
difficultas  multum  levantur. 

Juvat  etiam  aqua  tepida,  &c.  partem  affec*' 
tam  fovere  ;  et  alvum  per  liquores  emollientes 
ducere. 

% 

Alvi  Purgatio .  Nec  simul  non  alvus  pur¬ 
ganda  ;  sales  medii  id  optime  efficiunt.  Si 
torpeat  alvus,  utendum  submuriate  hydrar- 
gyri,  convolvulaj alapa,  &c. 

Quidam  vomitum  excitari  jubent  ipso  ini* 
tio.  At  valde  suspicor  inde  fellis  plus  justo 


DE  HEPATITIDE. 


XXVII 


secretum  iri,  quod  plurimum  nocet  in  hoc 
morbo. 

Praeparata  ex  antimonio ,  et  potus  tepidi  di¬ 
luti  ea  lege  data,  ut  sudorem  lenem  evocent, 
auxiliabuntur. 

Inflammatione  jam  sedata,  hydrargyro  est 
utendum,  ne  morbus  inveteratus,  ad  scir - 
rhum  tendat.  Huic  remedio  nunc  fere  soli 
confiditur,  adeo  ut  non  minus  in  jecoris  in¬ 
flammationem,  quam  in  veneris  morbum  prod¬ 
esse  habeatur.  Maxime  convenit  submurias 
hydrargyri  cum  opio.  Quam  celerrime  opor¬ 
tet  suas  proprias  vires  ostendat  in  corpore. 
Unguento  hydrargyri  communi  simul  uten¬ 
dum.  At  pessima  mala  hoc  remedium  male 
et  parum  perite  datum  secuta  sunt.  Inter 
haec  igitur,  vinum,  et  cibus  nutriendo  ac¬ 
commodatior  dari  debent. 


XXVIII 


DISPUTATIO  MEDICA 


Acidum  Nitricum  etiam  praeceptum  est 
et  cum  fructu,  sed  praesertim  in  Hepatitidem 
Chronicam . 

Si  tandem  abscessus  fiat,  etiamsi  potentissi- 
mis  auxiliis  huic  fini  obstiterimus,  pus,  si  fieri 
potest,  arte  effundendum  est.  Si  igitur  pars  pro¬ 
minet  et  fluctuat,  scalpello  incidenda  est ;  vel 
melius  ferramento  fistula  cincto  (anglice,  Ca- 
nula  and  Trocar )  sic  enim  pus  tardius  profluit, 
id  quod  semper  bonum  est ;  quoties  exulcera¬ 
tiones  hujusmodi  adsunt.  Si  pus  intus  verti¬ 
tur,  in  intestina  vel  pulmonem,  oportet  ejus 
exitui  faveamus  liquoribus  dilutis  libere  datis, 
et  vires  simul  sustineamus.  Si  in  pulmones 
fluit,  ea  concedenda,  quae  tussim  leniant. 
Si  pus  in  abdomen  profluat,  nonne  utile  foret, 
idem  ope  scalpelli  tollere,  ut  in  hydrope,  et 
simul  ope  potus  diluti  efficere  ut  humor  e  je¬ 
core  profusus  minus  acer  sit. 

Tandem  periculo  sublato,  vino,  praepara¬ 
tis  ex  ferro,  plantis  amaris,  victu  nutriente 
utendum.  Ne  morbus  recidat,  oportet  homo 
Indiam  Europa  mutaret,  et  omnes  noxas  ex» 
citantes,  quantum  id  fieri  potest,  evitaret. 


FINI  S. 


Excudebat  C.  Stewart» 


i 


1 


